Odbor za dijasporu i Srbe u regionu, na osnovu predloga iznetih na 16. i 18. sednici Odbora, posvećenim rešavanju pitanja nestalih lica, usvojio je na 18. sednici Odbora, održanoj 21. februara 2020. godine sledeće zaključke:

- Odbor za dijasporu i Srbe u regionu podržava rad Komisije za nestala lica Vlade Republike Srbije na rešavanju pitanja nestalih lica;

- Odbor za dijasporu i Srbe u regionu podržava zajedničko delovanje Republike Srbije i Republike Srpske u skladu sa odgovarajućim odredbama Opšteg okvirnog sporazuma za mir u Bosni i Hercegovini, o specijalnim paralelnim vezama u pogledu rešavanja i odgovora na pitanja srpskog stradanja u oružanim sukobima 90-ih na prostoru bivše Jugoslavije;

- Odbor za dijasporu i Srbe u regionu smatra da je za rešavanje pitanja nestalih lica izuzetno značajna saradnja državnih institucija i udruženja porodica nestalih lica i žrtava ratova, kao i publikovanje utvrđenih činjenica na strane jezike kako bi se omogućilo svedočenje o srpskim žrtvama van granica bivše Jugoslavije sa ciljem podizanja svesti javnosti da su i Srbi u regionu žrtve;

- Odbor za dijasporu i Srbe u regionu smatra da je za rešavanje pitanja nestalih lica izuzetno značajno uspostavljanje jedinstvene evidencije srpskih žrtava, stradalih, na prostoru bivše Jugoslavije u oružanim sukobima 90-ih;

- Odbor za dijasporu i Srbe u regionu podržava dostojnu memoralizaciju žrtava 90-ih na prostoru bivše Jugoslavije u cilju negovanja kulture sećanja;

- Odbor za dijasporu i Srbe u regionu smatra, s obzirom da je Odlukom Republike Srbije i Republike Srpske 5. avgust proglašen Danom sećanja na srpske žrtve, u pripremi obeležavanja potrebno je uključivanje Komisije za nestala lica Vlade Republike Srbije i Republičkog centra za istraživanje rata, ratnih zločina i traženje nestalih lica Republike Srpske kao i udruženja porodica žrtava;

- Odbor za dijasporu i Srbe u regionu podržava podsticanja društvene solidarnosti sa žrtvama i porodicama žrtava;

- Odbor za dijasporu i Srbe u regionu smatra da je neophodna veća medijska pažnja posvećena rešavanju pitanja nestalih lica, kao i veća medijska podrška institucijama vlasti i udruženjima koja dokumentuju i ističu ravnopravnost srpskih žrtava i koja šire duh tolerancije, pomirenja i razumevanja;

- Odbor za dijasporu i Srbe u regionu smatra da je potrebno nastaviti rad na dopuni zakonskog okvira radi ostvarivanja prava žrtava i porodica žrtava, odnosno nestalih i porodica nestalih, budući da je Srbija još 2011. godine ratifikovala Međunarodnu konvenciju o zaštiti svih lica od prisilnih nestanaka i time se obavezala da reguliše njihov položaj;

- Odbor za dijasporu i Srbe u regionu u cilju sistemskog rešavanja pitanja nestalih lica, podržava aktivnosti na pripremi i donošenju Zakona o prinudno nestalim licima;

- Odbor za dijasporu i Srbe u regionu, apeluje da nadležni državni organi još aktivnije rade na prikupljanju podataka radi procesuiranja ratnih zločina nad srpskim žrtvama;

- Odbor za dijasporu i Srbe u regionu se zalaže da se učine maksimalni napori za podizanje nivoa interesovanja međunarodnih institucija za rešavanje pitanja nestalih lica;

- Odbor za dijasporu i Srbe u regionu podržava sve aktivnosti na sprečavanju političke zloupotrebe pitanja nestalih lica i osuđuje najave ukopa neidentifikovanih posmrtnih ostataka u bilo koji memorijalni centar ili grobnicu do završetka postupka identifikacije;

- Odbor za dijasporu i Srbe u regionu upoznaće sa zaključcima: Predsednicu Narodne skupštine, Predsednika Republike Srbije, Predsednicu Vlade Republike Srbije, Ministarstvo spoljnih poslova, Ministarstvo za rad, zapošljavanje, boračka i socijalna pitanja, Ministarstvo pravde, Kancelariju za ljudska i manjinska prava i Poverenika za zaštitu ravnopravnosti.